

**"การอบรมผู้เอื้อกระบวนการและผู้จดบันทึกสำหรับกระบวนการประชาเสวนา"**

 วันพุธที่ ๑๐ ธันวาคม ๒๕๕๗ เวลา ๑๓.๓๐ นาฬิกา ณ ห้องประชุมวายุภักษ์ ๖ โรงแรมเซ็นทรา ศูนย์ราชการและคอนเวนชั่นเซ็นเตอร์ แจ้งวัฒนะ รองศาสตราจารย์วุฒิสาร ตันไชย สมาชิกสภาปฏิรูปแห่งชาติ ด้านการปกครองท้องถิ่น และกรรมาธิการยกร่างรัฐธรรมนูญ เป็นประธานเปิดงาน "การอบรมผู้เอื้อกระบวนการและผู้จดบันทึกสำหรับกระบวนการ ประชาเสวนา" ซึ่งจัดโดยคณะอนุกรรมาธิการการมีส่วนร่วมและรับฟังความคิดเห็นของประชาชน ในคณะกรรมาธิการยกร่างรัฐธรรมนูญ พร้อมได้ปาฐกถาพิเศษ เรื่อง "ร่างรัฐธรรมนูญกับ การปฏิรูป" โดยมีใจความสำคัญคือ การรับฟังความคิดเห็นของประชาชนเป็นหัวใจสำคัญของ การปฏิรูปประเทศ และการยกร่างรัฐธรรมนูญ เพื่อให้การปฏิรูปประเทศเกิดความยึดโยงกับ ภาคประชาชน รัฐธรรมนูญเป็นทางออกให้กับสังคมในอนาคต เป็นการวางอนาคตระบบการเมือง และแนวทางการปฏิรูปประเทศ ซึ่งในวันที่ ๑๕ – ๑๗ ธันวาคมนี้ คณะกรรมาธิการยกร่างรัฐธรรมนูญจะรับฟังความคิดเห็นจากสภาปฏิรูปแห่งชาติ และจากกรรมาธิการ ทั้ง ๑๘ คณะ เพื่อให้ความคิดเห็นในสาระของการปฏิรูปที่ต้องการให้เกิดขึ้นในรัฐธรรมนูญ และวันที่ ๑๙ ธันวาคม เป็นวันสุดท้ายที่สภาปฏิรูปแห่งชาติ จะให้ความคิดเห็นและข้อพิจารณาต่อกรรมาธิการยกร่างรัฐธรรมนูญ และหลังปีใหม่ คณะกรรมาธิการยกร่างรัฐธรรมนูญ จะเริ่มพิจารณารัฐธรรมนูญ เป็นรายมาตรา และรับฟังความคิดเห็นจากประชาชน โดยเปิดรับฟัง ๑๐ ครั้งทั่วประเทศ เพื่อนำความคิดเห็นมาประกอบการพิจารณา ดังนั้นผู้เอื้อกระบวนการจึงมีความสำคัญ เพราะเราต้องฟังให้ได้ยิน เพื่อจะได้เขียนรัฐธรรมนูญได้ตรงกับความต้องการของประชาชน

 หลังจากนั้น นางถวิลวดี บุรีกุล ประธานอนุกรรมาธิการการมีส่วนร่วมและรับฟังความคิดเห็นของประชาชน เป็นผู้กล่าวถึงความเป็นมา วัตถุประสงค์ และเป้าหมายของการอบรมว่ามีวัตถุประสงค์เพื่อพัฒนาความรู้ความเข้าใจในการทำหน้าที่ของผู้เอื้อกระบวนการและ ผู้จดบันทึก ในกระบวนการประชาเสวนา และเพื่อพัฒนาทักษะและฝึกประสบการณ์ในการทำหน้าที่ของผู้เอื้อกระบวนการและผู้จดบันทึกในกระบวนการประชาเสวนาแก่ผู้เข้ารับการอบรมก่อนลงพื้นที่ภาคสนาม ซึ่งการประชาเสวนา เป็นกระบวนการที่เปิดโอกาสให้ประชาชนผู้เข้าร่วมการเสวนาได้มาฟังกันอย่างตั้งใจ มีกติกาในการเสวนา โดยต้องมีผู้เอื้อกระบวนการต้องมีความรู้ ความเข้าใจในการทำหน้าที่นี้ก่อนเข้าสู่กระบวนการการทำประชาเสวนา และรับฟังความคิดเห็นจากประชาชนทั้ง ๑๐ ครั้ง เพื่อนำความคิดเห็นมาประกอบการยกร่างรัฐธรรมนูญต่อไป